هاورێ شەهید “مووسا باباخانی‌” ـم درەنگ ناسی، بەڵام هەر لەگەڵ یەکەم چرکەساتەکانی دیدار و چاوپێکەوتنماندا خۆشم ویست، بیر و هزر و بیرکردنەوە و کارەکانی لە دڵم نیشتن، هەر بۆیە زۆر زوو بەیەکەوە بووینە هاورێیەکی نزیک و هاوهەڵوێست و هاوبیر.
شەهید “مووسا” گەنجێکی ڕەوشەنبیر و تێگەیشتوو و پێگەیشتوو و بە هەڵوێست بوو، لە خۆپێگەیاندن و فیرکردنی خۆی و دەوروبەریدا کەمترخەم نەبوو و بۆ فێرکردنی لاوەکان لە بوارە جۆرواجۆرەکانی وەک ڕامیاری و ئەدەبی و کۆمەڵایەتی و کاری مێدیاکاری کەڵکی وەردەگرت و مرۆڤێکی خۆشڕاوێژ و خاوەن قسە و گوتار و وێژمان بوو.
پێشمەرگە و کادر و ڕێبەرێکی کاریزماتیک بوو، کاری هزری و کردەوەی بە یەکەوە تێکەڵ کردبوون، بەردەوام لە هەوڵی درووست کردنی ڕایەڵەیەکەی تەشکیلاتیدابوو، پەیوەندییەکی چڕوپڕی لەگەڵ نێوخۆی ڕۆژهەڵاتی کوردستان هەبوو، ئەو پەیوەندی و تێکەڵبوونە، وایکرد بوو کە شەهید “مووسا: ببێتە کەسێکی جێگای متمانەی ڕێبەری حیزب و لە هەمان کاتدا ببوو بە هۆی ترس و خۆف و نیگەرانیی کاربەدەستانی ڕژێمی کۆماری ئیسلامیی ئێران.
شەهید “مووسا” مرۆڤێکی خۆشهزر و خۆش‌سەلیقە و کارجوان و بە بەرنامە بوو، ئەوانەی زیاتر لە کاری حیزبیدا کاریان لەگەڵ کردبوو، هەموو شایەتی بۆ پرۆژە و پرۆسە کاری‌یەکانی چ وەک کادری ڕێبەری و پێشمەرگە و چ وەک ڕاگەیاندنکار، هاوڕێی دەستڕەنگین شەهید “مووسا” لە کار و چالاکییەکانی حیزبیدا مرۆڤێکی سەرکەوتوو و بە ڕەوشت و ئاکاربەرز بوو.
شەهید “مووسا” گەنجێکی چاوکراوەی کرماشانی بوو، کاتێک بڕیاری بوون بە پێشمەرگە دەدا، هێزی پێشمەرگەی کوردستان و حیزبی دێموکرات لەو دیوی سنوورە دەستکردەکان خەریکی خۆپێگەیاندن و کاری سیاسی و ڕاگەیاندن بوو، ئەو بە گشتی ڕێگای شۆڕەسوارنی دێموکراتی گرتە بەر و تاکوو کاتی شەهید بوونی شانازی بە جلوبەرگی خاکیی پێشمەرگانەوە دەکرد.
وەکوو ئەندامی ڕێبەریی حیزب و وەک پێشمەرگەی بە بیروباوەڕ و چەک‌لەشان لە چوونەوە بۆ نێوخۆی ڕۆژهەڵاتی کوردستان دەوری سەرەکی و باشی دەگێڕا و وەک پارتیزانێکی ئاشنا و لێزان بە کاری پارتیزانی، دەروازەی سنووری دەستکردی دەبڕێ و خۆی لە ئامێزی دایکی نیشتمان و خەڵکی کوردستاندا دیتەوە و بوێرانە ئەرکە حیزبییەکانی خۆی لە نێوخۆی ڕۆژهەڵاتی کوردستاندا ڕادەپەڕاند.
لە کاری وێنەگری و کاری فیلمهەڵگرتنەوە و درووست کردنی بەرنامەی تەلەفزیۆنیدا کەسێکی دەستڕەنگین و جوانکار بوو، ئەخلاق و خوو و رەوشتی شۆڕشگێرانە و کاری بەردەوام و بەدەستەوەبوونی لە کار و ئەرکی حیزبیدا، وایان لە کاک مووسا کردبوو کە هەموو لایەک خۆشیان بوێت و ڕێزی لێ بگرن. ئەگەر لە لایەک بۆ کادر و پێشمەرگە و ناسیاوانی ڕێبەرێکی دیار و جێگەی ڕێز بوو، هاوکات بۆ دوژمن کەسێکی زراوتۆقێن و بە هەیبەت بوو، هەر بۆیە دوژمن لە بیر و هزر و کرداری شۆڕشگێرانەی دەترسا و بۆی لە پیلاندابوو کە بە هەر شێوەیەک و بە هەر نرخێک بێ ئەو گەوهەرەی ناوچەی کرماشان بەدیل بگرێ و یا تیرۆری بکا.
شەهید “مووسا” ڕۆژی ١٤ی گەلاوێژی ٢٧٢١ی کوردی (١٤٠٠ی هەتاوی) لەلایەن تیرۆریستێکی ڕێژیمی ئیسلامیی ئێران و جاش و خۆفرۆشێک لە بەرگی هاوڕێیەتی شەهید “مووسا” دا لە یەکێک لە هوتێلەکانی شاری هەولێر شەهید کرا و بەم چەشنە دوژمن لە ڕێگەی ئەم خۆفرۆشەوە بە ئامانجی خۆی کە تیرۆری هاوڕێ “مووسا” بوو گەیشت، ڕاستە شەهید “مووسا” بە جەستە لەگەڵمان نەماوە، بەڵام بیر و هزری شەهید “مووسا” بۆ هەمیشە لەنێو دڵ و دەروونی هەموو لایەکدا بە زیندوویی دەمێنێتەوە و ڕێگەی خەبات و تێکۆشانی بووەتە ڕێگەی خەباتکاران و شۆڕەسوارانی ڕێگەی ئازادی و بەتایبەت لاوان و گەنجانی دڵ پڕ لە هەستی نیشتمانپەروەری کرماشان و ئیلام و ناوچەکانی خواروی کوردستان.
ڕووحی شاد و ڕێگای خەبات و تێکۆشانی پڕ ڕێبوار بێ.
حەمەڕەسووڵ کەریمی
١٣ ـ ٠٧ ـ ٢٠٢٢ ی زائینی
ئەم بابەتەم بۆ کتێبی یادنامەی شەهید “مووسا باباخانی” کە بە زەحمەت و ماندوویینەناسی هاوڕێی زێدە ئازیز کاک عەلی بداغی ئامادە کراوە و لە ژێر ناوی “سوارەکەی تاق وەسان و بێستوون” بڵاو بووەتەوە، نووسیوە.